40 gates seran esterilitzades en una tercera onada d’actuacions dins del Pla Colonial
20 de Mayo de 2019

Carcaixent

La Regidoria de Protecció Animal ha arribat a un acord per a esterilitzar 40 gates més provinents del Pla Colonial. El Pla, aprovat per l'Ajuntament en agost de 2018, té com a objectiu el registre, la cura i l'alimentació de forma adequada de les colònies felines autoritzades pel consistori per tal de controlar de forma organitzada les colònies de gats de la localitat.

Esta nova onada d’esterilització és la tercera realitzada durant els últims 8 mesos. Quan acabe, Carcaixent haurà esterilitzat en eixe temps 156 felins del pla colonial, xifres que fan de Carcaixent un dels pobles capdavanters en matèria d’esterilització de la Comunitat Valenciana.

Actualment el Pla Colonial de Carcaixent compta amb 36 persones voluntàries, 2 responsables, 1 veterinària encarregada de la salubritat de les colònies i 12 punts autoritzats per a alimentar la població felina. Qualsevol persona interessada a participar en este projecte deurà contactar amb l’Ajuntament al telèfon 962457607 o al correu electrònic proteccio.animal@carcaixent.es per a adherir-se a les normes del Pla.

Gran acollida de la campanya «Ací s’admeten animals»

El passat mes d’abril, des de la Regidoria de Protecció Animal es va impulsar una campanya per a incentivar els establiments a permetre l’entrada d'animals, la qual compta a hores d’ara amb 35 establiments adherits. Esta xifra, segons han manifestat els responsables de la campanya, està molt per damunt de l’objectiu inicial marcat, que era de 20 establiments. Amb tot, es preveu que la xifra augmente a mesura que es vaja contactant amb els establiments.

També, cal recordar que l’Ajuntament de Carcaixent permet l’entrada d’animals a les dependències de l’OAC i de l’Espai de Desenvolupament Local (Centre d’Empreses), sempre que se seguisquen unes normes de comportament bàsic. Els animals de companyia estaran en tot moment sota la supervisió de la persona que els porte i subjectes amb corretja. D’igual manera, vetlaran perquè els animals es comporten de manera adequada i no lladren ni causen cap tipus de molèsties. En cas que els animals realitzen les seues necessitats, s’haurà de comunicar al personal municipal perquè els faciliten els utensilis necessaris per a netejar-ho.

Per a completar esta iniciativa, la Regidoria de Protecció Animal també ha tornat a repartir 1.000 botelles per a diluir les miccions entre els diferents comerços del sector per tal que arriben a la població. En concret, qualsevol ciutadà podrà arreplegar de forma gratuïta una d’estes botelles a la tenda de productes Vegan, als centres veterinaris Clinic’s, Pantera Rosa, San Antonio i Aulla’m, i a les botigues de productes d’animals La Mascotte, Espacan, Piensos Jose, Productos selectos Gómez Sanders, i a les dependències de l'OAC de l'Ajuntament de Carcaixent.